Pizza Grandiosa

Pizza Grandiosa, ofte bare kalt Grandiosa eller «Grandis», er en dypfryst pizza lansert 11. februar 1980 av ferdigmatprodusenten Nora Industrier. I dag (2020) produseres den av Stabburet på Stranda i Møre og Romsdal. Kjøttet på Grandiosaen blir laget på Stabburets anlegg i Fredrikstad. Osten blir levert av Tine Meierier.
I perioden 1980 til 2011 ble det solgt ca. 370 millioner Grandiosa-pizzaer. Pizza Grandiosa har en frossenpizzamarkedsandel i Norge på rundt 50 prosent som er rundt 28 millioner Grandiosa-pizzaer årlig.I Sverige selges Grandiosa av Procordia Food. Pizza Grandiosa tilhører hva ernæringsfysiologer kaller ultraprosessert mat.


== Ingredienser ==
Den nøyaktige oppskriften er hemmelig, men den består i all hovedsak av hvetemel, jarlsbergost (21,4 %), vann, «pizzakjøtt» og soyaprotein. Det såkalte pizzakjøttet er en farse som inneholder bl.a 40 % storfekjøtt, vann, soyaprotein, krydder og konserveringsmiddel. Etter 1997 ble det i en periode brukt gelatin som bindemiddel i farsen.
Produktet smaker ingenting – det er, etter sigende, designet nettopp med det for øye – er ikke spesielt nærings­rikt og ser ikke spennende ut. Men det er billig, og man vet hva man får. Først og fremst vet man hva man ikke får – ut­fordringer av noe slag.


== Historie og markedsføringstiltak ==

Pizza Grandiosa ble lansert i 1980. I 1993 begynte salget å ta av. I 1994 passerte produksjonen 100 000 pizzaer per dag. 
I 2005 var Grandiosa Norges mest solgte frossenpizza.11. oktober 2006 ble det arrangert norgesmesterskap i Grandiosa-spising under UKA i Ås. Konkurransen gikk ut på å spise en hel Pizza Grandiosa raskest mulig. 
Det ble gjennomført delfinaler i Bergen, Tromsø, Trondheim, Sogndal, Stavanger, Oslo og Ås, før finalen ble holdt under UKA på Ås. Hovedpremien var en fryser ferdig lastet med Grandiosa, og vinnerne ble Claus Liland i herreklassen med tiden 1:37.4 og Silje Kristine Kristiansen i dameklassen på tiden 2:58.7. 15. oktober 2008 ble det på ny arrangert norgesmesterskap i Grandiosa-spising under UKA i Ås.
I 2006 ble Grandiosa Lørdagspizza lansert sammen med sangen «Respekt for Grandiosa». Sangen lå øverst på VG-lista i åtte uker og ble lastet ned som ringetone til mobil over 700 000 ganger. Den har også blitt lastet ned én million ganger over internett, 200 000 lastet den ned fra utenlandske ip-adresser. Året etter kom sangen «Full pakke».
4. september 2008 ble utviklingen av Pizza Grandiosa belønnet med Dagligvareprisen. Prisen ble tildelt Leif Frode Onarheim, Ivar Moss og Arnold Harang. Onarheim var konsernsjef  i Nora Industrier, mens Moss var fabrikksjef på konsernets fabrikk på Stranda. Harang utviklet markedsføringen og distribusjonen av Grandiosa.Blant de som har markedsført Grandiosa er Jenny Skavlan og Tix.


== Varianter av Grandiosa ==

Grandiosa selges i Finland og Sverige, hvor Orkla har markedsførings- og distribusjonsapparat i frossenpizzasegmentet. I Finland selges disse variantene av den originale Grandiosa-pizzaen: Grandiosa Original, Grandiosa Original 2 pk., Grandiosa Hawaii, Grandiosa Kjøttdeig og Løk og Grandiosa Pepperoni.


== Referanser ==


== Eksterne lenker ==
(no) Offisielt nettsted 
(sv) Offisielt nettsted 
(en) Pizza Grandiosa – kategori av bilder, video eller lyd på Commons